Zápisnica

zo zasadnutia  Komisie školstva, kultúry a športu Miestneho zastupiteľstva mestskej časti Bratislava - Ružinov
zo dňa 15. 2. 2016

Prítomní: PaedDr. Mária Barancová, Ing. Martin Patoprstý, MVDr. Marián Gajdoš, Mgr. Petra Palenčárová PaedDr. Ján Filc. 
                   
Neprítomní: Bc. Radovan Bajer,– ospr.

 PROGRAM:  
1. Otvorenie, privítanie členov komisie
2. Základné informácie riaditeľky o škole (napr. počet žiakov školy, počet tried, počet 
    pedagógov, ŠKD, zhodnotenie kolektívu po pracovnej stránke...),
3. Aktivity školy smerom k jej zviditeľneniu sa  pred verejnosťou v školskom roku 2015/2016
4. Aktivity školy smerujúce k spropagovaniu zápisu detí do 1. ročníka
5. Dosiahnuté úspechy, prípadne vyskytujúce sa problémy – návrhy, ako ich odstrániť
6. Finančná situácia v škole – zhodnotiť
7. Prehliadka školy
8. Záver

K bodu 1:

     Prítomných privítala a pracovné stretnutie otvorila PaedDr. Mária Barancová, predsedníčka komisie. Poďakovala vedeniu školy za možnosť  uskutočniť pracovné stretnutie na pôde školy. Členovia komisie súhlasili s obsahom  programu, ktorého body sa mali prerokovať. 

K bodu 2:
     
      Riaditeľka školy, Ing Mílová, prítomným poskytla základné informácie o škole. V tomto školskom roku pôsobí na škole 17 pedagógov. Otvorených je 12 tried, ktoré navštevuje 182 žiakov. Štyri oddelenia školského klubu detí navštevuje 78 žiakov. Na I. stupni je v 1. a 3. ročníku zriadená špeciálna trieda pre žiakov so špeciálnymi výchovno-vzdelávacími potrebami. Sú to žiaci s ľahkými poruchami pozornosti alebo aktivity, s oslabenými čiastkovými funkciami, oslabeným vizuálnym rozlišovaním, oslabenými pamäťovými funkciami alebo zrakovým vnímaním.

  K bodu 3:

       Zástupkyňa riaditeľky školy, Mgr. Gajdošová, poskytla komisii k nahliadnutiu prehľad plánovaných a splnených   úloh na školský rok 2015/2016, ktorý vypracovala Rada školy. Uviedla, že boli zapracované do plánu školy a priebežne sa plnia. Prítomných podrobnejšie oboznámila s niektorými zrealizovanými aktivitami i so  zámermi školy v budúcom školskom roku. Poďakovala za finančnú pomoc zriaďovateľa pri vymaľovaní časti interiéru školy.

K bodu 4:

     Riaditeľka školy uviedla, že nakoľko sa termín zápisu presunul  z februára  na mesiac apríl, aktivity súvisiace so spropagovaním  zápisu detí do 1. ročníka ZŠ sa ešte len rozbehnú. Mgr. Gajdošová poskytla členom komisie v prehľade vypracovaný plán spolupráce prvákov s MŠ Bancíkovej a Exnárova. Upozornila na plánované aktivity, ktoré povedú k spropagovaniu triedy rozšíreným vyučovaním prírodovedných predmetov. V prípade dostatočného záujmu by škola chcela od 1. ročníka otvoriť triedu s rozšíreným vyučovaním matematiky. Spropagovaná bude i už spomínaná špeciálna trieda.

K bodu 5:  
  
    Mgr. Gajdošová vyhodnotila pedagógov školy ako kvalitných odborníkov, ktorí si svoje povinnosti plnia i napriek sťaženým podmienkam vo vybavení  kabinetov pomôckami alebo zariadením. Ocenila a vyzdvihla ich prácu. Konštatovala, že väčšina žiakov dosahuje výborné výsledky, čo sa odráža na ich  umiestnení v rôznych súťažiach, testovaniach... Kvalita vedomostí žiakov je i odrazom ich umiestnenia na stredných školách. Mgr. Gajdošová zastáva názor, že škole a učiteľom chýba väčšie ocenenie za dosiahnuté výsledky zo strany mestskej časti.  
    PaedDr. Barancová sa informovala, v čom sú, podľa riaditeľky školy, príčiny nezáujmu o školu a nízkeho počtu žiakov.  Ing. Mílová ich  vidí v polohe školy – staré sídlisko bez novej výstavby,  blízkosť cirkevnej školy a negatívne fámy o zaberaní priestorov školy  ZUŠ.    
    Ďalej sa zaujímala, ako sú využité voľné priestory v budove. Poväčšine sa prenajímajú voľné priestory v malej budove, 3. poschodie hlavnej budovy má voľných 6 tried. PaedDr. Barancová doporučila riaditeľke urobiť prieskum potenciálu prenájmu a snažiť sa prenajímať všetky voľné priestory školy.
    Ďalej sa PaedDr. Barancová pýtala na stav pozemkov areálu školy, ako sú vysporiadané, keďže za finančné prostriedky získané vypracovaním grantových projektov škola na nich zriadila multifunkčné ihrisko.  Presnú informáciu riaditeľka poskytnúť nevedela.
    PaedDr. Barancová vedenie školy upozornila na nutnosť vypracovania koncepcie rozvoja školy. Rozvoj školy má v úmysle podporiť i PaedDr. Filc.
    Komisia odporučila vedeniu školy využiť dielňu technickej výchovy na prácu v dielňach a v tomto duchu rozšíriť i spoluprácu so strednými školami.

K bodu 6:
     
    Vedenie školy informovalo o momentálnej finančnej situácii. Vzhľadom na nízky počet žiakov školu sústavne dotuje zriaďovateľ. Väčšie práce na škole sú ukončené, v budúcnosti je predpoklad len menších výdavkov zo strany zriaďovateľa, ktoré budú skôr súvisieť s estetizáciou prostredia. Škola sa snaží finančnú situáciu riešiť v spolupráci s OZ.      
    Zástupkyňa upozornila na skutočnosť, že i  zviditeľňovanie školy cez rôzne aktivity si vyžaduje isté finančné prostriedky, i tu by sa zišla pomoc zriaďovateľa.

K bodu 7:

    Členovia komisie sa vzhľadom na čas strávený v  slabo vykúrených priestoroch budovy a pokročilú hodinu rozhodli od prehliadky budovy upustiť. Konštatovali, že zborovňa je zariadená starým a nevhodným nábytkom, ktorý si vyžaduje výmenu. Zástupkyňa školy ich informovala, že obdobný nábytok sa nachádza v celej škole.

K bodu 8:

  a)   PaedDr. Barancová požiadala vedenie školy, aby vypracovalo SWOT – analýzu, ktorá bude okrem iného obsahovať požiadavky smerom k zriaďovateľovi a opatrenia na zlepšenie rozvoja školy.
  b)    Riaditeľka školy zistí aktuálny stav týkajúci sa vlastníctva pozemkov v areáli školy.

    Obe vypracované úlohy predloží na zasadnutí komisie školstva, kultúry a športu.
 
     Nevyskytli sa žiadne ďalšie podnety, ktoré by bolo nutné prerokovať. Pracovné stretnutie ukončila PaedDr. Barancová.

                                                                                                    PaedDr. Mária Barancová
                                                                                                       predsedníčka komisie

V Bratislave   22. 2. 2016
Zapísala: Mgr. J. Lukáčová